答陳江州和少游梅花韻見寄
作者：項安世
朝代：宋

paragraphs: 葉似枯疎元不槁，枝似橫斜元不倒。
幾年花卉受渠欺，無限詩人被渠惱。
冰霜冷淡妬人香，桃李衰遲嗔我早。
露中梳洗怕添妝，雪裏埋藏畏稱好。
隴頭村外忽相見，萬紫千紅遭一掃。
却因計早遂成遲，桃杏開時吾已老。
樓頭片片逐鳴笳，簷額紛紛墮芳草。
頼憑金彈貯微酸，長爲天公轉芒昊。